Diari Oficial de la Generalitat Valenciana


Sumari del DOGV 9285, del 24-02-2022 (2022/1124)

RESOLUCIÓ de 9 de febrer de 2022, de la directora general de l'Agència Tributària Valenciana, per la qual s'inclou l'acció «Presentació i pagament, individual o per tercers, de l'Impost sobre Successions i Donacions, modalitat d'adquisicions mortis causa, per la plataforma de tramitació electrònica de la GVA o pel sistema Jvw@-5-616 mitjançant transmissió de dades, via serveis web», en la relació d'accions de l'annex I de l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competeix a la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9285

Data del DOGV
:   24-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1124


Data del document
:   09-02-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

RESOLUCIÓ de 9 de febrer de 2022, de la directora general de l'Agència Tributària Valenciana, per la qual s'inclou l'acció «Presentació i pagament, individual o per tercers, de l'Impost sobre Successions i Donacions, modalitat d'adquisicions mortis causa, per la plataforma de tramitació electrònica de la GVA o pel sistema Rsb@-9-052 mitjançant transmissió de dades, via serveis web», en la relació d'accions de l'annex I de l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competeix a la Generalitat Valenciana. [2022/1124]  
  
  
  
En el marc de les actuacions de l'Agència Tributària Valenciana per a la conversió digital i la simplificació i millora del compliment de les obligacions tributàries dels contribuents relacionades amb els tributs gestionats per la Generalitat Valenciana, es considera convenient l'habilitació de les tècniques, funcionalitats i utilitats necessàries per a permetre la presentació i el pagament telemàtics de les autoliquidacions de l'Impost sobre Successions i Donacions en la modalitat d'adquisicions mortis causa.  
De conformitat amb el que es disposa en l'article primer, apartats un i dos, de l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competeix a la Generalitat Valenciana, en la redacció que en dona l'annex únic de l'Ordre 3/2021, de 24 de març, de la Conselleria d'Hisenda i Model Econòmic, l'accés a les tècniques electròniques, informàtiques i telemàtiques relatives a la presentació i, si és el cas, al pagament per via telemàtica de declaracions, comunicacions, declaracions-liquidacions, autoliquidacions o qualsevol altre document en relació amb els tributs la gestió dels quals competeix a la Generalitat, s'efectuarà mitjançant l'habilitació d'utilitats, per a cada tipus o model de document amb transcendència tributària, en el sistema informàtic d'ajuda de la Generalitat a l'emplenament, la presentació i, si és el cas, el pagament d'aquests models tributaris. Aquestes tècniques hauran de figurar incloses, amb la denominació d'accions, en l'annex I de l'esmentada Ordre de 21 de novembre de 2003 en el moment de la seua entrada en vigor o, amb posterioritat a l'entrada en vigor de l'Ordre 3/2021, de 24 de març, mitjançant una resolució de la Direcció General de l'Agència Tributària Valenciana per a tot el que afecte els tributs i altres ingressos de dret públic la gestió i la recaptació dels quals tinga atribuïdes aquesta entitat.  
  
En virtut d'això, resolc:  
  
Incloure l'acció «Presentació i pagament, individual o per tercers, de l'Impost sobre Successions i Donacions, modalitat d'adquisicions mortis causa, per la plataforma de tramitació electrònica de la GVA o pel sistema Paz@-2-412 mitjançant transmissió de dades, via serveis web» en la relació d'accions de l'annex I de l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals competeix a la Generalitat Valenciana, amb les característiques que s'especifiquen a continuació, i amb les regles, les especificacions i els formats relacionats que s'inclouen en els annexos de la present resolució:  
  
València, 9 de febrer de 2022.- La directora general de l'Agència Tributària Valenciana: Sonia Encarnación Díaz Español.  
  
  
ANNEX I  
Regles generals del sistema SARA  
  
U. El sistema SARA comprén el següent conjunt d'accions informàtiques i telemàtiques relacionades amb la presentació, en les condicions degudes de seguretat, autenticitat i integritat, de declaracions, comunicacions, declaracions-liquidacions, autoliquidacions o qualsevol altre document amb transcendència en relació amb els tributs la gestió dels quals competeix a la Generalitat Valenciana, siguen tributs propis seus o tributs la gestió dels quals haja cedit l'Estat a aquesta administració autonòmica:  
A. L'obtenció per l'usuari del model oficial de declaració, comunicació, declaració-liquidació, autoliquidació o de qualsevol altre document amb transcendència tributària.  
B. L'emplenament per l'usuari del model oficial amb ajudes i validacions dirigides a reduir les possibilitats d'errors.  
C. El pagament per l'usuari, si és el cas, del corresponent tribut.  
  
D. La presentació telemàtica del model oficial.  
E. La presentació telemàtica de la documentació annexa i complementària al corresponent model oficial.  
F. L'obtenció per via telemàtica dels justificants d'ingrés i de presentació del model oficial, per a acreditar-ho davant d'altres organismes públics o privats i, si és el cas, per a fer-ne la transmissió telemàtica a aquests últims.  
G. La recepció per l'usuari de notificacions telemàtiques.  
H. Qualsevol altra utilitat destinada a facilitar l'exercici per l'usuari dels seus drets i el compliment de les seues obligacions de naturalesa tributària.  
  
Dos. Quan l'emplenament de les dades a través del sistema SARA en qualsevol dels documents amb transcendència tributària integre electrònicament la informació en un format que en permeta l'emmagatzematge i la lectura automatitzada, les dades emmagatzemades electrònicament prevaldran sobre les alteracions o correccions manuals que puguen efectuar-se sobre els models impresos, per la qual cosa aquestes no produiran efectes davant de l'Administració tributària encara que se salven amb la signatura de qui les presente.  
  
Tres. Els documents electrònics emesos a través del sistema SARA o les còpies impreses que s'emeten per aquest mateix mitjà a partir dels originals emmagatzemats en les bases de dades informàtiques relacionades amb aquest sistema, tindran la validesa i l'eficàcia del document original en les condicions establides en la normativa aplicable.  
  
  
Quatre. Amb caràcter general, poden ser usuaris del sistema SARA les persones físiques, actuant personalment o a través de representant, o les persones jurídiques que actuen a través del seu representant legal o voluntari, sempre que, en tots els casos, disposen del número o codi d'identificació tributari.  
  
Cinc. El sistema SARA estarà accessible en la pàgina web de l'Agència Tributària Valenciana. Aquest accés serà factible tots els dies de l'any, durant les vint-i-quatre hores del dia, sense perjudici de les interrupcions necessàries per raons tècniques derivades de la utilització o del manteniment de tot equip informàtic o sistema de comunicacions. A l'efecte del còmput de terminis, la recepció en un dia inhàbil per l'Administració es considerarà efectuada el primer dia hàbil següent.  
Sis. Els usuaris hauran de disposar d'un sistema informàtic que permeta la connexió al servidor que suporte el sistema a través de la xarxa internet, així com la impressió llegible de les còpies impreses de la documentació obtinguda.  
  
Set. L'Agència Tributària Valenciana informarà en tot moment, a través de la seua pròpia pàgina web, dels requisits tècnics mínims requerits per a la utilització del sistema.